Herra forseti . Á málefnasviði fjármálaáætlunar um dómstóla er meginmarkmið sviðsins skilgreint sem svo , með leyfi forseta , „ að traust ríki til dómstóla með því að tryggja greiðan aðgang að þeim og réttláta málsmeðferð . “ Framtíðarsýn málefnasviðsins er að borgarar skulu njóta réttaröryggis og grundvallarmannréttinda í hvívetna á Íslandi . En hvergi , virðulegur forseti , á þeim málefnasviðum sem málið varða er vikið einu orði að dómi Mannréttindadómstóls Evrópu gegn Íslandi vegna ólögmætrar skipunar dómara í Landsrétt , ekki einu orði . Þeim áskorunum sem við blasa vegna algerrar óvissu um getu Landsréttar til að dæma í málum í kjölfar dómsins er ekki lýst , ekki minnst á þann gríðarmikla kostnað sem hlýtur að falla til vegna framkvæmda dómsins , hvernig sem að þeirri framkvæmd verður staðið , og ekkert um hvernig standi til að bæta hinn óumflýjanlega missi á trausti til dómstólsins í kjölfar dóms Mannréttindadómstólsins . Þess í stað er það að lesa fjármálaáætlunina eins og að stíga inn í hliðarraunveruleika þar sem dómur Mannréttindadómstólsins féll aldrei og allt leikur í lyndi í dómskerfinu og það eina sem þarf að gera til að efla traust á dómstólum og auka málshraða séu hinar ýmsu tæknilausnir og nýjungar sem fá áberandi mikið pláss í aðgerðaáætlun málaflokksins . Í málaflokknum er gert ráð fyrir nokkuð óbreyttum útgjaldaramma fyrir dómstólana og þar er fabúlerað , með leyfi forseta : „ Þegar horft er til reynslu síðustu ára af málafjölda hjá Landsrétti og áður Hæstarétti eru ekki forsendur til annars en að leggja svipaða þróun til grundvallar á komandi árum . “ Ég hefði haldið , herra forseti , að það væru verulegar ástæður til þess að draga þessar forsendur í efa . Nú veit ég að það leið ekki langur tími frá því að dómur Mannréttindadómstólsins féll þar til fjármálaáætlun var birt , en ég get ekki kallað það annað en fullkomið ábyrgðarleysi og algera afneitun á raunveruleikanum að minnast ekki einu orði á landsréttardóminn og afleiðingar hans þegar meginmarkmiðið er traust á dómstólum . Ég spyr því hæstv. ráðherra : Hvernig stendur á þessum hliðarraunveruleika ?